Incumbensa dalla gruppa da lavur liug da sentupada/veta nocturna

Inoltrada alla sessiun da giuventetgna dils 22 d'avrel 2023.

Incumbensa localitad per il menaschi dad in club/d'ina bar:

Nus giavischein dalla suprastonza communala ina localitad per in club/ina bar a Glion en in liung central. Il club/la bar duei esser accessibels per tut las persunas naven da 16 onns. La localitad sto porscher plaz per entochen 50 persunas. Ultra da quei duess el haver plaz per ina bar, ina meisa da bigliard ed ina surfatscha da saltar. Il local duei era disponer d'installaziuns sanitaras. Plinavon duei la suprastonza communala sclarir sch'in tal local sa esser aviarts gievgia tochen sonda mintgamai dallas 19.00 – 04.00. Ina persuna dalla suprastonza duei vegnir determinada per agid e sustegn ella realisaziun dil project. Ei duei vegnir concediu ina garanzia da deficit per ils emprems 5 onns da menaschi, per ils quals l'altezia sto aunc vegnir fixada.

Motivaziun:

La motivaziun dall'incumbensa maunca.

Risposta dalla suprastonza communala:

Tenor art. 4 dalla constituziun communala (LIG 11.1) procura la vischnaunca per las incumbensas ch'ella ha per il beinesser general. Ella promova oravontut in svilup economic equilibrau, il beinstar social, la lavur culturala e la protecziun digl ambient.

Igl art. 5 dalla constituziun communala enumerescha en special las incumbensas las pli impurtontas dalla vischnaunca. Tier las incumbensas dalla vischnaunca s'audan – cun resalva dil dretg federal e cantunal – en special ils suandonts secturs:

a.

Administraziun generala;

b.

Segirtad publica (polizia locala, pumpiers, agid en cass da catastrofas);

c.

Formaziun (scoletta e scola populara);

d.

Cultura e temps liber (lungatg, musica, sport, protecziun dalla natira e dalla patria);

e.

Sectur da sanadad (polizia sanitara);

f.

Beinstar social (agid social);

g.

Traffic (uorden da vias e construcziun);

h.

Uorden dil territori e digl ambient (planisaziun locala, provediment d'aua, allontanament d'aua‚ fatgs da santeris, protecziun digl ambient);

i.

Economia publica (agricultura e selvicultura, provediment d'electricitad, turissem);

j.

Finanzas e taglias.

La vischnaunca sa era menar instituziuns publicas. Quellas ston esser d'interessenza publica, ein accessiblas per tut ils habitonts e la vischnaunca ei purtadra dall'instituziun. Exempels per instituziuns publicas ein: museums, bibliotecas, teaters, bogns aviarts, fieras, hallas da marcau, provediment d'aua, allontanament d'auas piarsas, allontanament da rumien, schubergiar vias, santeris e semegliont.

Il menaschi dad in club da notg ni d'ina bar ei da principi buca l'incumbensa dalla vischnaunca, buc in'incumbensa dil maun public. Igl ei l'incumbensa dall'economia privata da cuvierer ils basegns dils giuvens carschi e dallas persunas carschidas cun pusseivladads da sedivertir duront il temps liber e la sera cun purschidas correspundentas. Persunas naven da 16 onns san gia visitar ustrias e s'entupar e sedivertir leu cun lur collegas. Naven da 18 onns san ellas era visitar clubs da notg, discos e bars. In club da notg che vegn menaus dalla vischnaunca e che vegn finanziaus cun daners publics significass ina concurrenza inadmissibla per las ustrias e bars privatas. Surprender ina garanzia da deficit per ils emprems tschun onns da menaschi caschunass ina sfalsificaziun dalla fiera aschia che las interpresas privatas havessen in disavantatg. In club da notg che vegn sustenius finanzialmein dalla vischnaunca havess negins problems existenzials, tuttina sch'el havess bia ni paucs hosps, sch'el vegness menaus bein ni schliet, perquei che la vischnaunca surpigliasss gie ils cuosts respectivamein las sperditas che seresultan. In club da notg privat mass perencunter concuors suenter cuort temps sch'il menaschi funcziuna buca bein e sche las frequenzas ein schliatas. La finanziaziun d'in club da notg ni d'ina bar entras la vischnaunca cunterfagess aschia al dretg fundamental dalla libertad economica (art. 27 dalla constituziun federala; CS 101).

La finala cunterfagessen las uras d'avertura pretendidas da gievgia entochen sonda mintgamai dallas 19.00 entochen las 04.00 alla lescha d'ustrias (LIG 82.1) dalla vischnaunca Ilanz/Glion. Tenor art. 9 al. 1 dalla lescha d'ustria «duein ils menaschis d'ustria vegnir serrai dallas dumengias notg entochen las gievgias notg mintgamai dallas 01.00 entochen las 06.00 sco era vendergis e sonda notg mintgamai dallas 03.00 entochen las 06.00.»

Proposta suprastonza communala:

Sin fundament dallas explicaziuns precedentas e sebasond sin art. 31 e 32 digl uorden parlamentar fa la suprastonza communala la proposta da refusar l'incumbensa.

	Ilanz/Glion, ils 14 d'uost 2023	Suprastonza communala Ilanz/Glion

1

1